钦定古今图书集成/明伦汇编/氏族典/第263卷 > 王晏宰
## 钦定古今图书集成/明伦汇编/氏族典/第263卷 > 王晏宰

按《唐书王智兴传》：智兴子晏宰，后去晏，独名宰，隶神
策军。甘露之变，以功兼御史大夫，为光州刺史，有美
政。段文昌荐之朝，除盐州刺史，累迁邠宁庆节度使。
回鹘平，徙忠武军。讨刘稹也，诏宰以兵出魏博，趋磁
州。当是时，何弘敬阴首鼠，闻宰至，大惧，即引军济漳
水。宰相李德裕建言：“河阳兵寡，以忠武为援，既以捍”
洛，则并制魏博，遂诏宰统河阳行营进取天井关，贼
党离沮。德裕以宰乘破竹势，不遂取泽州，以其子晏
实守磁，为顾望计。帝有诏切责。宰惧，急攻陵川，破石
会关，进攻泽州。其将郭谊杀稹降，遂节度太原。宣宗
初入朝，厚结权幸，求宰相，周墀劾之，乃还军徙河阳，
罢为太子少保，分司东都。进少傅，卒。